钦定古今图书集成/方舆汇编/职方典/第1201卷 > 形胜附
## 钦定古今图书集成/方舆汇编/职方典/第1201卷 > 形胜附

本府。〈长沙、善化二县附郭。〉

《晋书》：“控上流之势，据三江之会。”

《旧志》“依负乔岳，襟带重湖。”

《元和志》：“南五岭，北洞庭，控湖湘上游。”

《唐书》：“右纳夏汭，左抗荆门。”

《通典》：“南通岭峤，唇齿荆雍，亦重镇也。”

《宋传》：“重湖通川陕之气脉，九郡扼蛮猺之襟喉。” 《吕和叔集》：“左扼牂蛮，右驰瓯越，控交广之户牖，扼吴蜀之咽喉。翼张四隅，襟束万里。”

长沙之脉，自蜀岷山历南粤梅岭，始析为二。其一“东历赣吉枝，西入云阳为茶陵，入司空山为攸县，历袁州枝西入为浏阳之黄冈” ，北传宝盖分枝转入长沙青山，为湘阴，西入醴陵之章仙、石笋、玉仙、凤凰、丁仙、吉仙，至善化龙头铺白石冈，起祖为婆仙岭，高耸中出，以老关山为右障，昭山为左障，从洪塘、歇马岭、桃花洞，迢递至城南回龙庵前，两分入三塘坪上为双龙合气，仍自白沙井跌断，穿田起峰，至醴陵坡塔上结咽过脉，循双楼城边趋北，随抽一枝，转西入城内青龙坊腰，结作善化治。尽脉向岳麓作学宫。自县左循城而下，历定王台至浏阳门出脉逆上，融结长沙府治。右去为府学、察院守巡道，脉尽“于西湖桥。自浏阳门循城下小吴门，又西转，一枝作长沙卫治，上行作长沙新县治。从醴陵坡右白马庙走，一枝向报国寺鸳鸯井，为长沙县学” ，并长沙旧县。逆上清太盐仓街止，西去，脉尽于开福寺后流水界焉。以山自南来，逶迤耸拔，势分复合，气会双龙，突起旋伏，脉含独巧。水自下流，龙从上逆，“岳麓列屏，橘洲环带，清贵秀丽，最称佳景。” 其一：西历九嶷衡山，枝北入邵阳龙山分脉至西南为梅龙山，转西北为钧山，落脉为湘乡，又转北为黄龙山、为湘潭，至岳麓而止。又分枝西入罘罳寨，逆南司徒仑、浮青山为安化，至西北大沩山为宁乡，转北青溪河斗为益阳，迄常武而尽。此郡邑地脉之大概也。至湘江源出西粤海阳山，历分水岭分为二，其流北曰“湘” ，言与诸水相合也。历永州合潇水、衡阳合蒸水，至北流七十里至衡山茶陵洣水、攸县攸水，又一百八十里醴陵渌水，又九十里湘乡涟水侧水，又十里湘潭涓水，又九十里善化靳水，又十五里长沙浏水、浏阳清渭水，又五十里宁乡玉水，又二十里益阳澬水、安化邵水。又九十里至清泥湾，分而为二：一出菱子口，一出三十六湾，合流至沅水，过湘阴，会汨罗入洞庭府。以鹅羊山、谷山为华表，近建石塔于山沙矶，远以三峰磊石，重湖收纳焉。

湘潭县

濒临湘水，仰接衡云。昭山峙其东，金紫耸其南，乌台西抱，黄龙北拱，山水，溁环湖南。《名胜》湘阴县。

襟山带湖，当越广之冲；人杰地灵，挹潇湘之胜。东抱者“神鼎白鹤” ，西映者“荻洲鹤湖。” 女洲浮水面之印，碧湾环邑左之龙。

水湾“四九” ，“近抱宫庠，山据三湘，远森棨戟。” 而“文笔卓玉，汨罗涵耀” ，“黄陵” 、“白鹤” 、“神鼎” 、“玉笥” 诸峰峦，洞庭之波涛，又皆争奇竞秀，掩映出没于云霄之间。

“《泰山龟蒙》，鲁邦颂之” ，则形胜之系于邦国，非细故也。今观之湘邑，岳麓之层峦叠岫盘踞乎东南；洞庭之巨浸洪涛，旋绕乎西北，殆三湘之奇观也。故历代迄今，多文章节义之士，其殆锺于是也夫！

宁乡县

《嵇》。天马雄峙于东艮；大沩芙蓉，壁立乎南离。西则玉几香林，端拱位处；北则灵峰狮顾，环抱坚完。沩水玉潭，凝清漾碧；云溪沣井，涵翠拖蓝。又况衡岳天齐，为地脉之鼻祖；洞庭天际，乃风气之回澜。仰观天文，正值长沙次舍；俯察地理，适当文物要区。诚全楚之钜观，江南之丽景也。《浏阳县》

《王侍郎焦溪题》：“五岭擅峻，三山让青。”

杜子美《双枫》，《题浮纱截锦》：

陈学士《昇冲铭》：“迩于南岳，钟灵储精。”

《相台景》诗：“栏槛丹青，湖山锦绣。”

《中洲景诗》：“箭威北至，银浪西流。”

《大湖景》诗：“危巅高峙，斜锁岚光。”

《道吾景》诗：“画屏千仞，碧峰六出。”

《夏尚宝》诗：“百折羊肠，双飞燕尾。”

东障孙隐，西抱大湖，南亘猿啼，北镇道吾。襟中余二洲，面带流水，其形如屏，绕列四围，浏水环带于前。至忠臣易雄祠而出，逶迤不见，呼为“水口。” 此县治山水胜概也。

醴陵县

《旧志》：东纳萍水，西带湘流，北距星沙，南面衡岳，为吴楚之会，湖岭之冲。

太平盘拥东岫，建安扼抗西流。〈注：〉“太平”：“建安”：山名。

《渌水池记》：“列𪩘排青，三洲浮渌，后映凤冈梧岭之秀，前挹丁仙萍实之祥。”

玉仙障其东，章仙镇其北，丁仙亘峙西南，邑居其中。谚曰：“势若仙人卧地之状。”

湘乡县

其山磅礡以相互，其水萦洄以相注。峰岫簇青，溪流竞澈。杜陵云：“湖南清绝地” ，此其选也。攸县

《淳祐志》：“潭之门户，衡之迳庭。”

北奠紫盖、金屏，南峙云阳、文笔，纳衡阳而抗洣江、渌江，襟龙湖而带文清、文浦、银坑扬波于金水，凤岭接武于鸾山。紫麟峰峻拔列屏，黄甲洲平圹垂黼。但界连八邑之疆，居无四塞之固，所谓地利之可控扼者寡焉。

安化县

司徒东障熊耳，西屏大风之石门峡。其北梅岭之《崒嵂》峙。其南。油溪保堑，伊水涨流，澬江巨河，环带左右。金城、汤池，险莫能喻。

茶陵州

《四山蟠据》。〈注：〉云阳、泰和，邓阜，青台也。

八水襟带。〈注：〉“青露”高平，脂洒滴洮也。

旧《志》：“东距瓯吴，西接交广，南控蛮粤，北通潇湘。山水之胜，亚于衡岳。”

刘用行《修城记》：“介三路之间，岸谷深峭，列联诸洞。”

虞集《万寿宫碑》：“扬清抱和，郁为望州。”

李祁《山水歌》：“云阳峰高七十一，欲与南岳争为雄。”